Tvær hæðir munu bætast ofan á húsnæði Seðlabanka Íslands við Arnarhól ef umsókn þess efnis fær brautargengi hjá skipulagsyfirvöldum í Reykjavík . Þess má geta að hótelið hinum megin Kalkofnsvegarins hefur einnig verið hækkað á umliðnum árum . Skipulagsfulltrúi Reykjavíkur hefur tekið til afgreiðslu umsókn Seðlabanka Íslands um stækkun húsnæðis hans við Kalkofnsveg 1 með því að byggja tvær hæðir ofan á húsið að því er Morgunblaðið greinir frá . Skuggaáhrif af hækkun húsnæðisins , sem oft eru kölluð svörtuloft , um tvær hæðir eru sagðar óveruleg í greinargerð Arkþings fyrir umsókn bankans um stækkunina . Eru rökin fyrir stækkuninni meðal annars sögð þau að með sameiningunni við Fjármálaeftirlitið og flutningi starfsemi þess í húsnæðið niður á Kalkofnsveg muni starfsfólki bankans fjölga um 40% og því þurfi að stækka húsnæðið . Í umsókninni er jafnframt bent á að í upprunalegri hönnun hússins hafi verið gert ráð fyrir að það yrði tveim hæðum hærra , en það hafi síðan lækkað í hönnunarferlinu . Seðlabankinn flutti í húsnæðið árið 1987 sem er með um 13 þúsund fermetra gólfflöt , en var fram að því í þriggja áratuga sambýli með Landsbankanum .